मधुकर होर इक जागतै गी दाऊं कापियां देइयै पैसे कट्टै करदे हे। इस करी होर कोई खेचल करने दी लोड़ नेईं पेई। उनें हसदै मत्थै मेरा सुआगत कीता ते जागतै दे थढ़ा छोड़दे गै हट्टी गी जंदरा लाया ते अस दोऐ उस्सै रस्तै अग्गें टुरी पे। सूए दै कंढ़ै-कंढ़ै चलदे, ओह् बडो़ई रक्ख बारै, अपने ग्रां गुढा-सल्हाथियां गी छोड़ियै इत्थें आई बस्सने ते अपनी जिमी-ढेरी दी गल्ल सुनांदे जा करदे हे पर मेरी सोच अजें बी इस निक्की नेही हट्टी ते इस गल्लै कन्नै बज्झी दी रेही जे इनें बपार बी करना चाहेआ तां कुसै ऐसे थां करदे जे गुज़ारे जोग कमाई ते होंदी। पर तौले गै में इस नतीजे पर पुज्जै करदा हा जे मधुकर होरें कमाई दी परवाह् गै कदूं कीती। एह् थुड़दा बपार जां शुगल किश बी आखो, मूड आई जाने पर अपनी लिख्त-पढ़त आस्तै ते एह्‌दे शा बी बद्ध इस आस्तै शुरु कीता होना जे जागतें-कुड़ियें कन्नै सांझा-भ्याली बनी र’वै। निक्के-निक्के जागतें दे निरमैल बिब्हार,सोहल-सूखम तांह्‌गे ते चटपटी गल्लें-प्रति उंदी लगाऽ कोई नमीं गल्ल निही। एह् सब उंदी “युगै दी आस” ते इयै नेही होर कविताएं च साफ झलकदा ऐ।